Da Ausbruch vum Easchtn Wöitkriag hot im Vaeinigtn Kenigreich zu ana massifn antideitschn Stimmung gfiaht. Ois easchts is da Vawondte vum George, Luis vu Battnberg, dea ois easchta Seelord in da Royal Navy dient hot und bei Kriagsausbruch nu dafia gsorgt hod, dass die britische Flottn mobil woa, massif attakkiat wordn. Battenberg hot sei Omt und sein Füastntitl aufgebn miassn und sein Nomen in Mountbatten ändan miassn und danoch hotn da Kenig zum Marquess of Milford-Heaven anonnt. A die deitschn Vawondtn vu sei Frau, Maria Teck hobn donn englische Odlstitl aholtn. Da Kenig selba hod si zwor als vollkommn britisch bezeichnet, is oba trotzdem vu seine Untatanen sea skeptisch betrochtet wordn, voa ollem nochdem ea sein Vetta Albert vu Schleswig-Holstoa vateidigt hod, dea britische Gfongenenloga beaufsichtigt hot. Oamol, ois da Premieeminista David Lloyd George zum Kenig bstellt woan is, soll dea sogor gsogt hobn: "Mecht wissn, wos mia mei kloana deitscha Freind z' sogn hot". Ois George's Cousin, Tzar Nikolaus II. in Russlond zum Obdonkn zwungen woan is, hot George eam es Asylrecht vaweigat, aus Furcht, de Onwesenheit vom in da britischen Bevölkerung verhassten Tzaren kunntat a in Großbritannien in Ausbruch vo ana Revolution fördern. Ea hod seim Cousin gschribn, dass es bessa fia eam waa, wenn ea doch in Frankreich oda Spanien Zuaflucht suachat, wos offnsichtlich bedeitet, dass ea koa Intresse dron kopt hot, eam z' höifn.